༄༅། །རྗེ་བཙུན་རྡོ་རྗེ་རྣལ་འབྱོར་མའི་བསྐྱེད་རིམ་རྣལ་འབྱོར་བཅུ་གཅིག་གི་རྣམ་པར་བཤད་པ་མཁའ་སྤྱོད་ལམ་བཟང་གསལ་བའི་ཉིན་བྱེད་བཞུགས།། ན་མོ་གུ་རུ་བུདྡྷ་དྷྭ་ཛ་ཡེ། རྗེ་བཙུན་རྡོ་རྗེ་རྣལ་འབྱོར་མའི་བསྐྱེད་རིམ་རྣལ་འབྱོར་བཅུ་གཅིག་གི་རྣམ་པར་བཤད་པ་མཁའ་སྤྱོད་ལམ་བཟང་གསལ་བའི་ཉིན་བྱེད་ཅེས་བྱ་བ། བླ་མ་དང་གཉིས་སུ་མེད་པའི་དཔལ་མཁའ་སྤྱོད་དབང་མོ་ལ་གུས་པས་ཕྱག་འཚལ་ལོ། །རྡོ་རྗེ་བཙུན་མོས་རྗེས་བཟུང་ནཱ་རོ་པཎ་ཆེན་དང་། །ཕམ་ཐིང་སྐུ་མཆེད་མལ་ལོ་ས་སྐྱའི་བླ་ཆེན་རྗེ། །དེ་སྲས་ཟུང་དང་ཆོས་རྗེ་པཎ་ཆེན་འཕགས་པ་སོགས། །རིམ་པར་བྱོན་པའི་བརྒྱུད་པའི་བླ་མ་རྣམས་ལ་འདུད། །ཁྱད་པར་སྙིགས་དུས་བསྟན་པའི་གསལ་བྱེད་མཆོག །སྔགས་འཆང་བླ་མ་ཀུན་དགའ་རིན་ཆེན་དང་། །བསོད་ནམས་ཡེ་ཤེས་མཐར་ཕྱིན་དབང་པོའི་ཞབས། །འཛམ་གླིང་མཛེས་རྒྱན་གྲགས་པའི་མཚན་ཅན་རྒྱལ། །རྒྱལ་ཀུན་སྤྲོ་བསྡུའི་བྱེད་པོ་མུས་ཆེན་རྗེ། །སངས་རྒྱས་བསྟན་པའི་རྒྱལ་མཚན་འཛིན་མཛད་དང་། །གྲུབ་པའི་དབང་ཕྱུག་ཏིང་འཛིན་རབ་བརྟན་ཞབས། །སྤྱན་སྔ་ཀུན་དགའི་མཚན་ཅན་ཕྱག་གི་གནས། །གཞན་ཡང་ཤེས་བྱ་ཀུན་གཟིགས་ཐམས་ཅད་མཁྱེན། །མཁན་ཆེན་འཇམ་པའི་དབྱངས་སོགས་མྱུར་ལམ་འདིའི། །བཀའ་དྲིན་ཐོབ་པའི་བླ་མ་མཆོག་རྣམས་ཀྱི། །ཞབས་པད་བཏུད་དེ་རྣམ་བཤད་འཆད་ལ་སྤྲོ། །དེ་ལ་འདིར་རྗེ་བཙུན་རྡོ་རྗེ་རྣལ་འབྱོར་མའི་སྒོ་ནས་མཆོག་གི་དངོས་གྲུབ་སྒྲུབ་པར་བྱེད་པའི་ཚུལ་རྒྱུད་སྡེ་རིན་པོ་ཆེ་ལས་གསུངས་པ་གྲུབ་པའི་དབང་ཕྱུག་རྣམས་ཀྱིས་བཀྲལ་བའི་ཚུལ་མང་དུ་ཡོད་ཀྱང་། གཙོ་བོར་གྱུར་པ་ནི་རྗེ་བཙུན་ས་སྐྱ་པས་བཞེད་པའི་མཆོག་སྒྲུབ་པའི་དམར་མོ་སྐོར་གསུམ་དུ་མཚན་གསོལ་བ་སྟེ། མི་དབང་ཨིནྡྲ་བྷུ་ཏི་ནས་བརྒྱུད་པ། ཨིནྡྲ་མཁའ་སྤྱོད་དང་། མཻ་ཏྲི་མཁའ་སྤྱོད། ནཱ་རོ་མཁའ་སྤྱོད་དེ་རྣམ་པ་གསུམ་ཡིན་ནོ། །དེ་ལ་ཨིནྡྲ་མཁའ་སྤྱོད་དམ་ཞལ་གཉིས་མ་ཆུང་བར་གྲགས་པ་ལ་མི་དབང་ཆོས་གསུམ་དུ་གྲགས་པ་ཞལ་གཉིས་མའི་སྒྲུབ་ཐབས། སྔགས་ཀྱི་དེ་ཁོ་ན་ཉིད་དང་། ཕག་མོ་ལས་བཅུ་དང་གསུམ་ཡིན་ལ། གོང་མ་གཉིས་ནི་མི་དབང་ཉིད་ཀྱིས་མཛད་ལ། ལས་བཅུ་ནི་དེའི་མན་ངག་དང་སྙན་བརྒྱུད་རྣམས་རྗེ་བཙུན་བྷ་ལེནྟྲ་རུ་རྩེས་མཛད་པ་ཡིན་ནོ། །འདི་གསུམ་ལག་ཏུ་བླངས་ཤིང་ཁྱེར་བདེ་བའི་དོན་འགྲེལ་གྱི་ཡི་གེ་གསུམ་རྗེ་བཙུན་གྲགས་པས་མཛད་པ་ཡོད་དོ། །དེ་ཡང་ལས་བཅུ་ནི་ལྷ་སོ་བདུན་མའམ། བཅུ་མའམ། ཞལ་གཉིས་མ་ཆེ་ཆུང་གཉིས་སམ་ཞལ་གཅིག་མ་ལ་སོགས་པ་གང་གི་སྒོར་ཞུགས་ཀྱང་རུང་། རང་གཞན་གྱི་དོན་བྱེད་པ་ལ་ལས་ཀྱི་ཡན་ལག་བཅུ་དགོས་སྟེ། ཐོག་མར་བསྙེན་པ། གཞན་དོན་དུ་སློབ་མ་རྗེས་བཟུང་། ཚེས་བཅུ་དང་འབྲེལ་བའི་ཚོགས་མཆོད། རང་གཞན་གཉིས་ཀ་དང་འབྲེལ་བ་གཞོན་ནུ་མའི་མཆོད་པ། གནས་སྐབས་ཐམས་ཅད་དང་འབྲེལ་བ་གཏོར་མ། དམན་པའི་དངོས་གྲུབ་དང་འབྲེལ་བ་སྦྱིན་བསྲེག བུ་ཆུང་གསར་བུ་ལ་ཕན་འདོགས་པ་སྲུང་འཁོར་ལས་རྩུབ་མོའི་དབང་དུ་བྱས་ཏེ་གདུག་པ་ཅན་ཚར་གཅོད་པ་སུམྦྷ་ནིའི་ཆོ་ག བསྒོམ་པས་ཕྱིར་བཟློག་པ་དང་། བྲིས་པས་ཕྱིར་བཟློག་པ་དང་བཅུ་ཡིན་ནོ། །འདི་དག་ནི་རྡོ་རྗེ་རྣལ་འབྱོར་མ་ཐམས་ཅད་ཀྱི་མ་ཚང་བ་ཁ་སྐོང་བ་ཡིན་ཀྱང་། གཙོ་བོར་ཞལ་གཉིས་མ་ཆུང་བ་དང་། སྔགས་ཀྱི་དེ་ཉིད་གྲུབ་པའི་ཡན་ལག་ཡིན་ནོ། །བརྒྱུད་པ་ནི། རྣལ་འབྱོར་མ། ལཱ་བ་པ། ཨིནྡྲ་བྷཱུ་ཏི། ལྕམ་ལེགས་སྨིན། བིརྺ་པ། ཨ་བྷི་ཛུ་ཏ་པ། ཧ་ངུ་དཀར་པོ། ཡང་བིརྺ་པ། ས་ཝ་རི་པ། མཻ་ཏྲི་པ། རྒྱ་གར་ཕྱག་ན། ཧ་ངུ་དཀར་པོ། ཕྱིས་ཧ་ངུ་དཀར་པོས་རྡོ་རྗེ་རྣལ་འབྱོར་མའི་རྒྱུད་མན་ངག་དང་བཅས་པ་རྡོ་རྗེ་རྣལ་འབྱོར་མ་ཉིད་ལ་གསན་གསུངས། ཡང་བིརྺ་པ་ལ། ཨ་ཝ་དྷཱུ་ཏི། ལྟོད་ངར་བ། བསོད་སྙོམས་པ་ཆེ་ཆུང་། ཧ་ངུ་དཀར་པོ། བླ་མ་ཧ་ངུ་ལ་བལ་པོའི་ལོ་ཙཱ་བ་ཡེ་ཤེས་རྡོ་རྗེས་གསན། དེ་ལ་རྗེ་བཙུན་ས་སྐྱ་པ་ཆེན་པོས་གསན་གསུངས་སོ། །མཻ་ཏྲི་མཁའ་སྤྱོད་ནི། འབུམ་ཕྲག་གསུམ་པ་ལས་བྱུང་བའི་སྒྱུ་འཕྲུལ་དྲ་བ་ཆེན་པོ་རལ་པ་གྱེན་དུ་བརྗེས་པའི་རྒྱུད་ལས་གསུངས་པའི་རྒྱུད་ཚིག་སྒྲུབ་ཐབས་ཅན་རིག་པ་འཛིན་མའི་རྡོ་རྗེ་རྣལ་འབྱོར་མའི་སྒྲུབ་ཐབས་སུ་མཚན་གསོལ་བ། སློབ་དཔོན་གཉིས་མེད་རྡོ་རྗེ་སྟེ་མཻ་ཏྲི་པའི་མཛད་པའི་སྒྲུབ་ཐབས་རྗེས་གནང་གི་ཆོ་ག ལི་ལ་བཛྲ་ཁང་གསར་བས་མཛད་པ་རྗེ་བཙུན་གྱི་མཆན་འབྱར་བ་རྣམས་ཡོད་ཅིང་། བརྒྱུད་པ། རྣལ་འབྱོར་མ། མཻ་ཏྲི་པ། ནམ་མཁའི་པཎྜི་ཏ། བླ་མ་ཨ། ཤཱཀྱ་རཀྵི་ཏ། ཀ་ན་ཀ་ཤྲཱི། ཛ་ཡ་སེ་ན། ཕྱིས་བླ་མ་ཨ་ཉིད་ལ་གསན། ཡང་ཕྱིས་མཻ་ཏྲི་པས་སློབ་མ་ཀ་མ་ལ་བཛྲ་བྱ་བ་ལ་བླ་མ་ཁང་གསར་བས་གསན་ནོ། །ཡང་ན་ལོ་ཀེ་ཤྭ་ར། ས་ཝ་རི་པ། ཨ་ཝ་དྷཱུ་ཏི་པ། མྲྀ་ཏི་ཀ་མ་ལ་བཛྲ། ལི་ལ་བཛྲ་སྟེ་ཁང་གསར་བས་པཎྜི་ཏ་དེ་ཉིད་དང་། སུཾ་ལོ་དར་མ་ཡོན་ཏན་གཉིས་ལ་རྗེ་བཙུན་གྲགས་པས་གསན། ཡང་ན་རྣལ་འབྱོར་མ། སྤྱན་རས་གཟིགས། བྱང་སེམས་བློ་གྲོས་རིན་ཆེན། ཤ་ཝ་ར། མཻ་ཏྲི་པ། རྒྱ་གར་ཕྱག་ན། ཀ་མ་ལ་བཛྲ་རྣམས་སོ། །འདིའི་རྒྱུད་སྒྲུབ་ཐབས་བག་ཙམ་མི་འདྲ་བ་སྒྲུབ་ཐབས་བཞིན་བྱེད་གསུངས་སོ། །ནཱ་རོ་མཁའ་སྤྱོད་ལ། ནཱ་རོ་པའི་གཞུང་ཆུང་ལ་ས་ཆེན་གྱིས་མཆན་འབྱར། ས་ཆེན་གྱིས་མཛད་པའི་རྣལ་འབྱོར་བཅུ་གཅིག་རྩེ་མོའི་མཆན་འབྱར། རྗེ་བཙུན་གྱི་པྲ་སེ་ན་དབབ་པ། ཚེས་བཅུའི་མཆོད་པ་གཉིས། བྱིན་བརླབས་བྱ་ཚུལ། ཕྱི་རོལ་ཚོགས་གསོག གནོད་སྦྱིན་མ་དབང་དུ་བྱ་བ། སྨན་ཆེན་གྱི་བཅུད་ལེན། མར་མེའི་སྦྱིན་སྲེག་སོགས་དང་། འཕགས་པའི་ཡིག་སྣ་དང་བཅས་པ་ཡོད་ཅིང་། འདིའི་པྲ་སེ་ན་དབབ་པ་ཡབ་ཡུམ་ཐུན་མོང་གི་ཡིན་ཞིང་། ཡུམ་གྱི་ཐུན་མོང་མིན་པ་རྫས་སྔགས་རྟེན་འབྲེལ་ལ་བརྟེན་ནས་པྲ་སེ་ན་དབབ་པ་དང་། འཕོ་བ། དབང་བཞི་ལུས་སྒྲིག་སོགས་ཟབ་ཆོས་ཡིན་གསུངས། སྒྲུབ་ཐབས་ཀྱི་རྟེན་སའི་རྒྱུད་ནི། རྩ་རྒྱུད་ཀྱི་ལེའུ་ཞེ་བདུན་པར་ཡུམ་ལ་བརྟེན་ནས་དངོས་གྲུབ་སྒྲུབ་ཚུལ་གསུངས་པའི་མན་ངག་རྡོ་རྗེ་རྣལ་འབྱོར་མས་ཇོ་བོ་ནཱ་རོ་པ་ལ་གནང་བའི་ཁྱད་ཆོས་ཡིན་གསུངས། ལེའུ་འདིར་རྗེ་བཙུན་མའི་ཉེ་བའི་སྙིང་པོ་མཁའ་འགྲོ་མ་ཀུན་གྱི་ཉེ་བའི་སྙིང་པོར་གསུངས་ལ། འདི་ཉིད་དབང་པོ་རབ་ལ་བཟླས་པ་ཙམ་གྱིས་འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་ཐམས་ཅད་བསྐྱེད་པར་གསུངས་ཤིང་། ལས་ཚོགས་ཀྱང་བཅུ་གཅིག་གསུངས་སོ། །ལེའུ་ཞེ་བརྒྱད་པར་ཡུམ་གྱི་ཉེ་སྙིང་ཉིད་གསུངས། ལེའུ་བདུན་པ་དང་བརྒྱད་པར་སྙིང་པོ་ཕན་ཡོན་དང་བཅས་པ་དང་། ལྔ་བཅུ་པར་དེ་ཉིད་ཀྱི་ལས་ཚོགས་བཅུ་གཉིས་ཀྱང་བཀའ་སྩལ་སྟེ། དེ་བས་ན་རྗེ་བཙུན་རྡོ་རྗེ་རྣལ་འབྱོར་མ་ཉིད་ཀྱི་ཇོ་བོ་ནཱ་རོ་པ་ལ་དངོས་སུ་ཡང་སྩལ་བར་གདམས་པ་ནཱ་རོ་ཏ་པས་གཞན་ལ་མ་གནང་བར། ཕམ་ཐིང་པ་སྐུ་མཆེད་ལ་སྩལ་བའི་ཁྱད་ཆོས་བསྐྱེད་པའི་རིམ་པ་ཕག་མོ་མཁའ་སྤྱོད། རྫོགས་རིམ་རྩ་དབུ་མ། ལམ་གྱི་ཡན་ལག་དང་བཅས་པ་གསུངས་པའི་ཟབ་གནད་ཁྱད་པར་ཅན་ཉིད་འདིར་བཤད་པར་བྱ་བ་ཡིན་ནོ། ཁ་ཅིག་ལང་ཀ་ལིང་གའི་སྦྱོར་བ་ལ་བརྟེན་ནས་དངོས་གྲུབ་ཐོབ་པར་གསུངས་པས་གཞན་ལས་ཁྱད་པར་དུ་འཕགས་སོ་ཟེར། དེ་ནི་མ་ངེས་སྟེ། མཻ་ཏྲི་མཁའ་སྤྱོད་ལའང་དེ་གསུངས་པར་མ་མཐོང་བར་སྨྲ་བ་ཟད་དོ། །ཁ་ཅིག་ཕག་མོ་མཁའ་སྤྱོད་དང་རྩ་དབུ་མ་གཉིས་བསྐྱེད་རྫོགས་ཟབ་ཤོས་ཡིན་པས་ཕྱོགས་ཅིག་ཏུ་བསྡོམས་ནས་སྨོས་ཀྱི། དེ་གཉིས་བསྐྱེད་རྫོགས་སུ་སྦྱོར་རྒྱུ་ནི་མིན་ཏེ། དེར་གོ་ཆ་གསུམ་ལྡན་དུ་བཤད་པ་དང་། ཕོ་ཉའི་ལམ་རྣམས་དེ་ལ་མི་འགྲིག་པའི་ཕྱིར་དང་། རྩ་དབུ་མ་ནི་ཀུན་སྤྱོད་དང་། མངོན་སྤྱོད་ལས་གསུངས་པའི་དོན་ལཱུ་ཧི་པའི་རྫོགས་རིམ་ལ་སྦྱར་རྒྱུ་ཡིན་ནོ། །དེས་ན་ཡུམ་གྱི་རྩ་དབུ་མའི་ཐ་སྙད་མེད་དོ་གསུངས་མོད། །དེ་ནི་མཐའ་ཅིག་ཏུ་མིན་ཏེ། རྗེ་བཙུན་གྱི་རྩ་དབུ་མའི་ཁྲིད་ཡིག་ཏུ། ཇོ་བོ་ནཱ་རོ་པས་གཞན་ལ་མ་གནང་བའི་གདམས་པ། བསྐྱེད་རིམ་ཕག་མོ་མཁའ་སྤྱོད། རྫོགས་རིམ་རྩ་དབུ་མ་སོགས་ལྷན་དུ་གསུངས་པའི་ཕྱིར་དང་། བསྐྱེད་རིམ་ཟབ་མོ་ནཱ་རོ་མཁའ་སྤྱོད་དང་རྫོགས་རིམ་དབུ་མའི་རྣལ་འབྱོར་ཞེས་རྒྱུན་དུ་འདོན་པ་དང་འགལ་བའི་ཕྱིར་རོ། །རྣལ་འབྱོར་གྱི་ལམ་གྱི་སྐབས་སུ་གོ་ཆ་གསུམ་ལྡན་དུ་བསྒོམ་པར་གསུངས་པ་ནི། ཡབ་ཀྱི་རྣལ་འབྱོར་པས་ཀྱང་བསྒོམ་དུ་རུང་བ་ལ་དགོངས་ནས་གསུངས་ཤིང་། མཐའ་གཅིག་ཏུ་དགོས་པ་ནི་མིན་ཏེ། ཡུམ་ལ་རྟེན་པའི་དབུ་མ་ལ་དེ་མི་དགོས་ཤིང་། ཕོ་ཉའི་ལམ་གྱི་སྐབས་སུ་གསུངས་པ་ནི་ཡུམ་གྱི་ཁྲིད་མིན་པར་ཡབ་ཁོ་ན་ལ་སྦྱོར་བར་བྱེད་པའི་གནད་མ་རྟོགས་སྣང་ངོ་། །དེས་ན་ཁྲིད་ཡིག་རྗེ་བཙུན་གྱི་དེ་གཅིག་པུ་ལ་ཡབ་དང་ཡུམ་ལ་རྟེན་པའི་རྩ་དབུ་མའི་ཁྲིད་གཉིས་ཐོན་པ་ཡིན་ཏེ། རྣལ་འབྱོར་གྱི་ལམ་ལ་དགའ་བ་ཡུམ་གྱི་དབུ་མ་དང་། ཕོ་ཉའི་ལམ་ལ་དགའ་བའི་ཁྲིད་ལ་ཡབ་ཀྱི་དབུ་མའི་ཁྲིད་དུ་འདོན་པར་མཛད་དོ། །ཀུན་སྤྱོད་དང་མངོན་སྤྱོད་ལས་བསྟན། གཞན་རྩ་རྒྱུད་ལས་མ་གསུངས་པ་ཡང་མ་ཡིན་ཏེ། །ཕོ་ཉ་མཆོག་འབྲིང་ཐ་མ་རྣམ་ཤེས་དང་། །རྣལ་འབྱོར་པས་དུས་ཁྱད་པར་དུ། །རིགས་ལྡན་མ་རྣམས་རྟག་མཆོད་བྱ། །ཞེས་པ་རྣམས་ཀྱིས་དབུ་མའི་ཉམས་ལེན་བསྟན་པར་བཤད་པས་སོ། །ཡབ་ལ་སྦྱོར་བའི་ཚེ་ལཱུ་ཧི་པ་ལ་སྦྱར་ཆོག་པ་ནི། དཔལ་མངོན་པར་རྟོགས་པ་ལས། ཨ་ལི་ཀ་ལི་མདུན་བསམ་ནས། །རྣལ་འབྱོར་ཆེན་པོ་ལ་གསོ་བྱ། །ཞེས་པ་ནས། བསམ་གྱིས་མི་ཁྱབ་དེ་བསམ་ན། །དེ་ལ་གཟུངས་ནི་ཐོབ་པར་འགྱུར། །ཞེས་པའི་བར་གྱིས་དབུ་མ་སྟོན་པར་ཡང་མཛད་པས། ཡབ་ལ་ཡང་དབུ་མའི་ཁྲིད་བཞེད་པ་ཡིན་ནོ། །དེ་ལྟར་ན་བརྒྱུད་དུ་འགྱུར་རམ་སྙམ་ན། བརྒྱུད་པ་ཉེ་རིང་གཉིས་ཀ་འདོད་ཀྱང་ཟབ་གནད་ཉེ་བརྒྱུད་ཆེ་བར་བཞེད་དོ། །དེ་ལྟ་བུའི་བསྐྱེད་རིམ་ཕག་མོ་མཁའ་སྤྱོད་ནཱ་རོ་པའི་བཞེད་པ་ལྟར་འཆད་པ་ལ། ཉམས་ལེན་རྣལ་འབྱོར་བཅུ་གཅིག་ཏུ་བསྡུས་པ་ལྟར་ཡིན་ཞིང་། བསྐྱེད་རིམ་དེ་ནི་གསང་སྔགས་སྤྱི་དང་། བྱེ་བྲག་ཏུ་འཁོར་ལོ་བདེ་མཆོག་གི་བསྐྱེད་རིམ་མཐར་ཐུག་པ་ཡིན་གསུངས་ཤིང་། དེའི་རྒྱུ་མཚན་ཡང་གསང་སྔགས་ཐམས་ཅད་ཀྱི་མཐར་ཐུག་པ་ནི་རྒྱུད་སྡེ་སྒོ་དྲུག་པའི་བདེ་མཆོག་ཡིན་ཏེ། །ཇི་སྲིད་མདོ་བྱ་སྤྱོད་པ་དང་། །རྣལ་འབྱོར་གསང་མཐའི་དབྱེ་བ་ཡིས། །ཞེས་སོ། །དེའི་ཟབ་དོན་མཐར་ཐུག་པ་ནི། གྲུབ་ཆེན་ལཱུ་དྲིལ་ནག་གསུམ་གྱིས་བཀྲལ་བའི་ལམ་རིམ་དུ་འདུས་ལ། འདིར་དེ་དག་གི་དོན་བསྡུས་ནས་ཉམས་ལེན་ཁྱེར་བདེ་ལ་འདུས་ཆེ་ཞིང་གནད་ཟབ་པས་སོ། །དེ་འདིར་ཇི་ལྟར་འདུས་པའི་ཚུལ་ཡང་། བསྒྲུབ་བྱ་སྒྲུབ་བྱེད་ཐམས་ཅད་འདུས་པ་ཡིན་ཏེ། བསྒྲུབ་བྱའི་དབང་དུ་བྱས་ན། རྣམ་པ་ཐམས་ཅད་མཁྱེན་པའི་སངས་རྒྱས་ཉིད་ལ་མཁའ་འགྲོ་མར་མིང་བཞག་པ་ཉིད་དོན་དུ་གཉེར་བྱ་ཡིན་ལ། དེ་ཡང་སངས་རྒྱས་ལ་མཁའ་འགྲོ་མའི་མིང་བརྗོད་པ་ནི། རྗེ་བཙུན་རྩེ་མོས། མཁའ་འགྲོ་མ་ནི་དོན་ཆོས་ཀྱི་སྐུ་ནམ་མཁའ་ལྟར་མི་རྟོག་པ་ཡིན་ལ། །དེའི་རྣམ་པ་མཁའ་འགྲོའི་སྐུར་སྟོན་པའོ། །ཞེས་དང་། མཁའ་འགྲོ་མ་ནི་མཁའ་འགྲོའི་སྐུ་ཉིད་སྟོན་པའི་ཕྱིར་རམ། ཡང་ན་རྡོ་རྗེ་གུར་གྱི་རྒྱུད་ལས། ཊི་བི་ཧ་ཡས་ག་མ་ནི། །སངས་རྒྱས་ཁམས་དང་རྣམ་པར་དག །ནམ་མཁའ་ཀུན་ཏུ་སྤྱོད་གྲུབ་པ། །མཁའ་འགྲོ་མ་ཞེས་བྱ་བར་བརྗོད། །ཅེས་གསུངས་སོ་ཞེས་པ་ལྟར་རོ། །གལ་ཏེ་ཀྱེ་རྡོ་རྗེ་དང་བདེ་མཆོག་ལྟ་བུ་ལ་མཁའ་འགྲོ་མའི་ཐ་སྙད་མི་འཐད་ལ། བདག་མེད་མ་དང་ཕག་མོ་ལྟ་བུ་ལ་དེའི་ཐ་སྙད་ཐོབས་པར་རིགས་སྙམ་ན་མིན་ཏེ། གོང་དུ་ལུང་དྲངས་པ་དང་། གཞན་ཡང་བརྟག་གཉིས་ལས། ཀྱཻ་རྡོ་རྗེ་མཁའ་འགྲོ་མ་དྲ་བའི་སྡོམ་པ་ཞེས་དང་། མཁའ་འགྲོ་མ་ནི་རྡོ་རྗེ་གུར། ཞེས་དང་། བདེ་མཆོག་ལས་ཀྱང་། ཌཱ་ཀི་ནི་ཛྭ་ལ་སྃ་བྷ་ར་ཞེས་མཁའ་འགྲོ་མའི་ཐ་སྙད་གསུངས་ཤིང་། དེ་ལ་སོགས་ཏེ་མང་པོར་མཁའ་འགྲོ་མའི་ཐ་སྙད་བཤད་པས་མ་ངེས་པ་ཡིན་ནོ། །དེ་ལྟ་བུའི་མཁའ་འགྲོ་མ་ལ་རིགས་བྱེ་བྲག་བསམ་གྱིས་མི་ཁྱབ་པ་ཡོད་ཀྱང་སྟོང་ཕྲག་བདུན་ཅུ་རྩ་གཉིས་སུ་འདུས་ལ། དེ་རྣམས་སུམ་ཅུ་རྩ་བདུན་ནམ་སོ་གཉིས་སུ་འདུས། དེ་ཡང་རིགས་ཉེར་བཞིའམ་བརྒྱད་དམ་ལྔར་འདུས། དེ་ཡང་རྡོ་རྗེ་ཕག་མོ་ལ་འདུས་ཏེ། སངས་རྒྱས་ཀུན་འདུས་མཁའ་འགྲོ་མ། །ཞེས་དང་། མཁའ་འགྲོ་མ་ནི་ཉི་ཤུ་བཞི། །ཕག་མོ་ཡི་ནི་རིགས་ལས་བྱུང་། །ཞེས་དང་། མཁའ་འགྲོ་གྲངས་མེད་སྟོང་ཕྲག་བདུན་ཅུ་གཉིས། །བསྡུ་བྱེད་སུམ་ཅུ་བདུན་ནམ་སུམ་ཅུ་གཉིས། །དེ་དག་རང་བཞིན་ལྷ་མོ་བཅོ་ལྔའི་གཙོ། །ཉེར་བཞུགས་ཞེས་དང་། དཔལ་ལྡན་རྡོ་རྗེ་མཁའ་འགྲོ་མ། །མཁའ་འགྲོ་མ་ཡི་འཁོར་ལོ་བསྒྱུར། །ཡེ་ཤེས་ལྔ་དང་སྐུ་གསུམ་ཉིད། །ཅེས་བཤད་པ་ལྟར་རོ། །དེ་ཡང་ནང་ལུས་ཀྱི་རྟེན་འབྲེལ་གྱི་དབང་གིས་ཏེ། རྡོ་རྗེའི་ལུས་ལ་རྩ་ཇི་སྙེད་ཡོད་ཀྱང་སྟོང་ཕྲག་བདུན་ཅུ་རྩ་གཉིས་སུ་འདུས་ལ། དེ་ཡང་རྩ་སུམ་ཅུ་རྩ་བདུན་དང་། དེ་ཡང་ཡུལ་ཉེར་བཞིའི་རྩ་དང་། བུ་ག་བརྒྱད། སྦས་པའི་རྩ་ལྔ། མཐར་དེ་ཡང་དབུ་མ་ཁོ་ན་ལ་འདུས་ཏེ། ཕག་མོ་ཏི་ལ་ཀ་ཞེས་བརྗོད་དོ་ཞེས་པ་ལྟར་རོ། །དེ་བཞིན་དུ་ཡི་གེ་དང་། བདུད་རྩི་དང་། རླུང་གི་དཀྱིལ་འཁོར་ལ་ཡང་དེ་ལྟར་དུ་སྦྱར་རོ། །རྟེན་དཀྱིལ་འཁོར་བཞིར་མ་ཟད་བརྟེན་པ་སེམས་ཀྱང་བཟུང་འཛིན་གཉིས་སྤངས་སུ་འདུ་བས་སོ། །དེ་དག་དེ་ལྟར་འོང་བ་ཡང་ཕྱི་རོལ་ན་ཇི་ལྟར་ཡོད་པ་ལྟར་ནང་ལུས་ལ་ཡང་ཚང་བར་ཤེས་དགོས་ཏེ། ཇི་ལྟར་ཕྱི་རོལ་ཇི་བཞིན་ནང་། །ཞེས་གསུངས་པས་སོ། །སྒྲུབ་བྱེད་ཀྱི་དབང་དུ་བྱས་ན་ཡང་འདིར་འདུས་སྟེ། དེ་ཡང་ལམ་འདི་ཉིད་ནི་ལྟོས་པ་ཡབ་ལ་བཞག་ནས། ལྟོས་ཆོས་ཡུམ་དུ་ལེན་པར་བྱ་བ་སྨིན